บลจ.อัดโปรโมชันแรง
แห่ทิ้งทวนก่อนถูกลดเพดานกสิกรไทยเตรียมแจกเต็มที่
22 ต.ค. 2555

แห่ทิ้งทวนก่อนถูกลดเพดานกสิกรไทยเตรียมแจกเต็มที่
โปรโมชันกองทุนปลายปีนี้ บลจ.จัดหนัก ส่งท้ายก่อน ก.ล.ต.ลดเพดานวงเงินโปรโมชันปีหน้า บลจ.เล็กกลาง รับเพิ่มลูกค้ายากขึ้น
ผู้บริหารบริษัทหลักทรัพย์จัดการกองทุน (บลจ.) ขนาดใหญ่แห่งหนึ่ง เปิดเผยว่า ในช่วง 2 เดือนสุดท้ายของปีนี้ อุตสาหกรรมกองทุนรวมจะมีการแข่งขันด้านการส่งเสริมการขายกันอย่างรุนแรง เนื่องจากคาดการณ์ว่าปี 2556 จะถูกลดเพดานวงเงินในการจัดรายการส่งเสริมการขายลง
“ปลายปีนี้ทุก บลจ.จะต้องอัดโปรโมชันกันอย่างเต็มที่ เนื่องจากปีนี้จะเป็นปีสุดท้ายที่จะให้ได้ถึง 2%” ผู้บริหาร บลจ.รายนี้ กล่าว
ทั้งนี้ ในปัจจุบันสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดเพดานของวงเงินในการส่งเสริมการขายกองทุนรวมไว้ไม่เกิน 2% ของมูลค่าหน่วยลงทุนที่นักลงทุนซื้อ แต่ที่ผ่านมามีแนวคิดที่จะลดเพดานวงเงินดังกล่าวลง โดยมีรายงานข่าวว่าอาจจะลดเหลือ 0.2% ของวงเงิน ซึ่งเป็นอัตราเดียวกันกับธุรกิจนายหน้าค้าหลักทรัพย์ 
ผู้บริหาร บลจ.รายนี้ยังกล่าวอีกว่า หาก ก.ล.ต.ประกาศลดเพดานวงเงินในการส่งเสริมจะเป็นผลเสียต่อ บลจ.ขนาดเล็กและกลาง เนื่องจากการขยายฐานลูกค้า โดยอาศัยการจัดรายการส่งเสริมการขายจะทำได้ยากขึ้น
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า ปลายปีนี้ บลจ.กรุงไทย ไม่ได้เพิ่มจำนวนเงินในรายการส่งเสริมการขายมากขึ้น เนื่องจากในปัจจุบันให้เต็มเพดานที่ ก.ล.ต.กำหนดอยู่แล้ว
นายอำพล โพธิ์โลหะกุล ประธานกรรมการบริหาร บลจ.กสิกรไทย กล่าวว่า ในช่วง 2 เดือนสุดท้าย บลจ.กสิกรไทย มีแผนที่จะจัดรายการส่งเสริมการขายเพิ่มขึ้นจากเดิม แต่ยังไม่สามารถเปิดเผยรายละเอียดได้ 
“หากเราจัดโปรโมชันเพิ่มขึ้นในช่วงปลายปี ก็จะให้กับนักลงทุนที่ซื้อกองทุนมาตลอดปีด้วยเช่นกัน เพราะฉะนั้นนักลงทุนสามารถลงทุนได้ไม่จำเป็นต้องรอให้ บลจ.กสิกรไทย ประกาศโปรโมชั่นใหม่ออกมาก่อน” นายอำพล กล่าว
นอกจากนี้ นายอำพลยังเชื่อว่าปัจจุบันนักลงทุนไม่ได้ตัดสินใจ โดยพิจารณาเฉพาะรายการส่งเสริมการขายเท่านั้น แต่จะพิจารณาข้อมูลอื่นๆ เช่น ผลดำเนินงานย้อนหลัง ประกอบการลงทุนด้วย